Roodepoort-ouers van moord op tweede baba aangeklaAlaia Adam-Shaik met haar geboorte op 11 Mei 2012. Foto: Netcare / Netcute ŉ Paartjie van Roodepoort wat teregstaan vir die moord op hul vyf maande oue babadogtertjie, het glo op die vlug geslaan nadat hulle ook van die moord op hul tweede kind aangekla is, het Netwerk24 Woensdag berig. Junaid Adam-Shaik en Stacey-Lee van der Ross word daarvan aangekla dat hulle hul eerste baba, Alaia, só erg mishandel het dat sy vyf maande ná haar geboorte in 2012 dood is. Hulle word nou ook daarvan beskuldig dat hulle hul tweede baba, Amanee, vermoor het. Amanee is in Desember 2013 gebore en is drie maande later dood. Beeld berig dat Alaia se arm só erg gebreek was dat ŉ dokter gesê het haar besering was gelykstaande aan ’n val uit ’n tweeverdiepinggebou. Haar beserings het ook skaafplekke en ander gebreekte bene ingesluit. ­Junaid Adam-Shaik en Stacey-Lee van der Ross. Foto: Facebook Dit het onlangs aan die lig gekom dat die ondersoek na Amanee se dood afgehandel is. Die ouers het glo gevlug nadat hulle gehoor het dat ŉ tweede moordaanklag by hul klagstaat gevoeg gaan word. Hulle was albei uit op borgtog van R5 000 en was veronderstel om in Februarie in die hof te verskyn, maar het nooit opgedaag nie. Volgens ŉ berig in die Saturday Star in Maart, is die polisie in besit van Adam-Shaik se paspoort. Die twee se familielede het glo nog niks van hulle gehoor nie. Die nasionale vervolgingsgesag het bevestig dat die twee se borgtog teruggetrek is. News24